DA Den Europæiske Unions Tidende C 273/2

DEN EUROPÆISKE CENTRALBANKS UDTALELSE

af 23. august 2011

om et forslag til forordning om udstedelse af euromønter og om et forslag til forordning om pålydende værdi og tekniske specifikationer for euromønter, som er bestemt til at sættes i omløb

(CON/2011/65)

2011/C 273/02

Indledning og retsgrundlag

Den Europæiske Centralbank (ECB) modtog den 28. juni 2011 en anmodning fra Europa-Parlamentet om en udtalelse om et forslag til Europa-Parlamentets og Rådets forordning om udstedelse af euromønter (1) (herefter »forslaget til forordning«). Den Europæiske Centralbank (ECB) modtog den 5. juli 2011 yderligere to anmodninger fra Rådet for Den Europæiske Union om en udtalelse om a) forslaget til forordning og b) et forslag til Rådets forordning om ændring af forordning (EF) nr. 975/98 af 3. maj 1998 om pålydende værdi og tekniske specifikationer for euromønter, som er bestemt til at sættes i omløb (2) (herefter »forslaget til ændringsforordning«).

ECB's kompetence til at afgive udtalelse fremgår af artikel 133, artikel 127, stk. 4, artikel 282, stk. 5 og artikel 128, stk. 2 i traktaten om Den Europæiske Unions Funktionsmåde (TEUF). I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

1. Forslaget til forordning og retsgrundlag

1.1. Forslaget til forordning fastsætter bindende regler for udstedelsen af eurocirkulationsmønter og eurosamlermønter. Forslaget til forordning fastsætter desuden visse mængdebegrænsninger for euroerindringsmønter bestemt til cirkulation og en konsultationsprocedure forud for destruktion af brugbare eurocirkulationsmønter.

1.2. ECB forstår, at forslaget til forordning har til formål at kodificere nuværende ikke-bindende retlige instrumenter og konklusioner (3) vedrørende udstedelse af euromønter (4). ECB forstår endvidere, at formålet med at fastsætte generelle bestemmelser for udstedelse af euromønter på EU-plan er at harmonisere relevant praksis blandt medlemsstaterne (5) samt at tilsikre retssikkerhed og gennemsigtighed.

1.3. ECB bemærker, at de deltagende medlemsstater i henhold til artikel 128, stk. 2, TEUF er ansvarlige for udstedelsen af euromønter, mens Parlamentet og Rådet har kompetence til at fastsætte de nødvendige foranstaltninger med hensyn til anvendelse af euroen som fælles valuta i henhold til artikel 133 TEUF. Dertil kommer, at Rådet i henhold til artikel 128, stk. 2, TEUF kan vedtage foranstaltninger med henblik på at harmonisere den pålydende værdi og de tekniske specifikationer for alle mønter, som er bestemt til at sættes i omløb, i den udstrækning det er nødvendigt af hensyn til mønternes problemfrie cirkulation i Unionen. Således skal vedtagelse af EU-lovgivning om udstedelse af euromønter respektere de deltagende medlemsstaters kompetence til at udstede euromønter og deres egenskab af retlige udstedere af euromønter. ECB's opgaver og ansvar, som angivet i TEUF og statutten for Det Europæiske System af Centralbanker og Den Europæiske Centralbank (i det følgende benævnt »ESCB-statutten«), berøres ikke af forslaget til forordning, og ECB henstiller, at medlemsstaters problemstillinger vedrørende kompetence til udstedelse af euromønter afklares mellem de berørte medlemsstater og Unionen i overensstemmelse med princippet om loyalt samarbejde i henhold til artikel 4, stk. 3, i traktaten om Den Europæiske Union.

1.4. Det er tilrådeligt at harmonisere den terminologi, der anvendes i hele forslaget til forordning. I særdeleshed er udtrykkene »udstede« og »sætte i cirkulation« ikke definerede i forslaget til forordning. Dette kan give anledning til spørgsmål vedrørende den retlige forskel i deres betydninger. Begrebet udstedelse antages almindeligvis også at dække over at sætte de relevante euromønter (6) i cirkulation. Derfor er det at foretrække kun at anvende udtrykket »udstede« frem for at anvende begge udtryk, hvilket kunne være misvisende. ECB lader det dog være op til Kommissionen at træffe beslutning om dette sproglige spørgsmål i sine ændringsforslag.

1.5. Hvor ECB foreslår ændringer af forslaget til forordning, vedlægges i bilag I ændringsforslag med en begrundelse herfor.

2. Forslaget til ændringsforordning

2.1. I forslaget til ændringsforordning fastsættes nye bestemmelser, der indfører fælles principper for designet på de nationale sider af ordinære eurocirkulationsmønter og euroerindringsmønter bestemt til cirkulation, samt for medlemsstaternes gensidige information og godkendelse af disse design.

2.2. ECB forstår, at forslaget til ændringsforordning fastsætter en procedure for godkendelse eller afvisning af udkast til design på nye nationale sider på eurocirkulationsmønter, der afspejler proceduren, som allerede er defineret i henstilling 2009/23/EF. Den eneste forskel er, at Kommissionens kompetence i forslaget til ændringsforordning er udvidet således, at den endeligt godkender eller afviser nye udkast til design i stedet for det relevante underudvalg i Det Økonomiske og Finansielle Udvalg. ECB bemærker, at denne ændring ikke berører dens opgaver og ansvar som angivet i TEUF og ESCB-statutten og henstiller, at ethvert spørgsmål om kompetence, det være sig nationalt som inter-institutionelt, i forbindelse med Kommissionens ovenfor nævnte ansvar koordineres og drøftes i overensstemmelse med princippet om loyalt samarbejde i henhold til artikel 4, stk. 3, i traktaten om Den Europæiske Union.

2.3. Endelig gentager ECB sin tidligere henstilling (7) om at modificere de tekniske specifikationer, der er angivet i Bilag I til forordning (EF) nr. 975/98 af 3. maj 1998 om pålydende værdi og tekniske specifikationer for euromønter, som er bestemt til at sættes i omløb (8). I særdeleshed bør de vejledende værdier for tykkelsen af euromønter erstattes med faktiske værdier for tykkelsen af euromønter, idet disse er velkendte og brugt som referenceværdi af møntanstalterne til produktion af mønter. I denne henseende henviser ECB til de specifikke ændringsforslag i bilaget til udtalelse CON/2011/18 og anbefaler, at de gennemføres i forbindelse med forordning (EF) nr. 975/98.

2.4. Hvor ECB foreslår ændringer af forslaget til ændringsforordning, vedlægges som bilag II ændringsforslag med en begrundelse herfor.

Udfærdiget i Frankfurt am Main, den 23. august 2011. Jean-Claude TRICHET Formand for ECB

(1) KOM(2011) 295 endelig.

(2) KOM(2011) 296 endelig.

(3) Rådskonklusioner af 23. november 1998 og af 5. november 2002 om euromønter bestemt til samlerbrug, Kommissionens henstilling 2009/23/EF af 19. december 2008 om fælles retningslinjer for de nationale sider og for udstedelsen af euromønter, som er bestemt til at sættes i omløb (EUT L 9 af 14.1.2009, s. 52), og Kommissionens henstilling 2010/191/EU af 22. marts 2010 om omfanget og virkningerne af eurosedlers og -mønters status som lovligt betalingsmiddel (EUT L 83 af 30.3.2010, s. 70).

(4) Ordinære eurocirkulationsmønter, euroerindringsmønter bestemt til cirkulation og eurosamlermønter.

(5) Forslaget til forordning bidrager navnlig til at undgå, at medlemsstater udvikler forskellig national praksis med hensyn til udstedelse af euromønter, navnlig eurosamlermønter og euroerindringsmønter, der ellers kan bringe målene med og principperne for det europæiske møntvæsen, etableret ved indførelse af euroen, i fare. Se tredje afsnit i ECB's udtalelse CON/2002/12. Alle ECB’s udtalelser findes på ECB's websted http://www.ecb.europa.eu

(6) Se rapport fra Euro Legal Tender Expert Group (ELTEG) for definitionen, rækkevidden og følgerne af eurosedler og -mønter som lovligt betalingsmiddel, s. 5. Rapporten kan ses på http://www.ec.europa.eu

(7) Jf. andet afsnit under »Generelle bemærkninger« og de to ændringsforslag i bilaget til ECB's udtalelse CON/2011/18 af 4. marts 2011 om et forslag til Rådets forordning om pålydende værdi og tekniske specifikationer for euromønter, som er bestemt til at sættes i omløb (kodifikation) (EUT C 114 af 12.4.2011, s. 1).

(8) EFT L 139 af 11.5.1998, s. 6.

BILAG I Ændringsforslag Tekst foreslået af Kommissionen Ændringer foreslået af ECB (1) ECB’s ændringsforslag til Europa-Parlamentets og Rådets forslag til forordning om udstedelse af euromønter Ændringsforslag 1 Betragtning 2 i forslaget til forordning »(2) Der eksisterer ingen ufravigelige regler for udstedelsen af euromønter, og det kan resultere i, at medlemsstaterne ikke følger samme praksis, og at der ikke findes tilstrækkeligt integrerede rammer for den fælles valuta. Af hensyn til retssikkerheden og gennemsigtigheden er det derfor nødvendigt at indføre bindende regler for udstedelsen af euromønter.« »(2) Med forbehold af traktatens artikel 128, stk. 2, der fastlægger medlemsstaternes ret til at udstede euromønter, kan manglen på generelle ufravigelige regler for udstedelsen af euromønter resultere i, at medlemsstaterne ikke følger samme praksis, og at der ikke findes tilstrækkeligt integrerede rammer for den fælles valuta. Af hensyn til retssikkerheden og gennemsigtigheden er det derfor nødvendigt at indføre bindende regler for udstedelsen af euromønter.« Begrundelse Disse indsættelser er nødvendige for at a) bekræfte med tilstrækkelig retlig klarhed, at forslaget til forordning ikke berører medlemsstaternes kompetence til at udstede euromønter i henhold til artikel 128, stk. 2, TEUF, og b) anerkende, at der foreligger en lakune med hensyn til generelle bindende regler for udstedelse af euromønter. Ændringsforslag 2 Artikel 1 i forslaget til forordning »Artikel 1 Genstand Ved denne forordning fastsættes regler for udstedelse af eurocirkulationsmønter, herunder erindringsmønter bestemt til cirkulation, for udstedelse af eurosamlermønter og for konsultationer forud for destruktion af brugbare eurocirkulationsmønter.« »Artikel 1 Genstand Med forbehold af traktatens artikel 128, stk. 2, der fastlægger medlemsstaternes ret til at udstede euromønter, fastsættes ved denne forordning generelle regler for udstedelse af eurocirkulationsmønter, , for udstedelse af eurosamlermønter og for konsultationer forud for destruktion af brugbare eurocirkulationsmønter.« Begrundelse Disse indsættelser er nødvendige for at a) bekræfte med tilstrækkelig retlig klarhed, at forslaget til forordning ikke berører medlemsstaternes kompetence til at udstede euromønter i henhold til artikel 128, stk. 2, TEUF, og b) anerkende, at der foreligger en lakune med hensyn til generelle bindende regler for udstedelse af euromønter. Desuden forbedrer de ordlyden ved at give en bedre definition af genstanden for forslaget til forordning i forhold til de relevante betingelser i henhold til punkterne 13.1 og 13.3 i den Fælles praktiske vejledning for Europa-Parlamentet, Rådet og Kommissionen (2). Da den ændrede definition af »eurocirkulationsmønter« udtrykkeligt omfatter euroerindringsmønter bestemt til cirkulation (3), er der ikke behov for en gentagelse heraf i artikel 1. Ændringsforslag 3 Artikel 2 i forslaget til forordning »Artikel 2 Definitioner I denne forordning finder følgende definitioner anvendelse: 1. »Eurocirkulationsmønter«: euromønter bestemt til at cirkulation, hvis pålydende værdi og tekniske specifikationer er fastsat i Rådets forordning (EF) nr. 975/98 af 3. maj 1998. 2. »Euroerindringsmønter bestemt til cirkulation«: euromønter bestemt til cirkulation, som udstedes til minde om et bestemt tema som angivet i artikel 1f i Rådets forordning (EF) nr. 975/98. 3. »Eurosamlermønter«: euromønter til samlerbrug, der ikke er bestemt til cirkulation.« »Artikel 2 Definitioner I denne forordning finder følgende definitioner anvendelse: 1. »Eurocirkulationsmønter«: ordinære eurocirkulationsmønter og euroerindringsmønter bestemt til cirkulation, hvis pålydende værdi og tekniske specifikationer er fastsat i Rådets forordning (EF) nr. 975/98 af 3. maj 1998. 2. »Ordinære eurocirkulationsmønter«: euromønter bestemt til cirkulation, bortset fra euroerindringsmønter bestemt til cirkulation. 3. »Euroerindringsmønter bestemt til cirkulation«: euromønter bestemt til cirkulation, som udstedes til minde om et bestemt tema som angivet i artikel 1f i Rådets forordning (EF) nr. 975/98. 4. »Eurosamlermønter«: euromønter til samlerbrug, der ikke er bestemt til cirkulation.« Begrundelse Den nuværende definition af eurocirkulationsmønter bør præciseres, og en særskilt definition af ordinære eurocirkulationsmønter bør tilføjes for at undgå enhver tvetydighed i forhold til denne terminologi. Ændringsforslag 4 Artikel 3 i forslaget til forordning »Artikel 3 Typer af euromønter Medlemsstaterne kan udstede to typer euromønter: eurocirkulationsmønter, herunder euroerindringsmønter bestemt til cirkulation, og eurosamlermønter.« »Artikel 3 Typer af euromønter Medlemsstaterne kan udstede to typer euromønter: eurocirkulationsmønter, , og eurosamlermønter.« Begrundelse Da den ændrede definition af »eurocirkulationsmønter« udtrykkeligt omfatter euroerindringsmønter bestemt til cirkulation (4), er der ikke behov for en gentagelse heraf i artikel 3. Ændringsforslag 5 Artikel 4 i forslaget til forordning »Artikel 4 Udstedelse af eurocirkulationsmønter 1. Eurocirkulationsmønter sættes i omløb til deres pålydende værdi. 2. Uanset stk. 1 kan en mindre andel på ikke over 5 % af den samlede værdi eller mængde af udstedte euromønter udstedes til en værdi, der ligger over deres pålydende værdi, hvis dette er begrundet i møntens særlige kvalitet eller en særlig emballage.« »Artikel 4 Udstedelse og salg af eurocirkulationsmønter 1. Eurocirkulationsmønter udstedes og sættes i omløb af de kompetente myndigheder i den enkelte medlemsstat til deres pålydende værdi. 2. En mindre andel på ikke over 5 % af den samlede udestående værdi eller mængde af udstedte euromønter kan sælges til en værdi, der ligger over deres pålydende værdi, hvis dette er begrundet i møntens særlige kvalitet eller en særlig emballage.« Begrundelse ECB anbefaler, at artikel 4 i forslaget til forordning tilpasses til afsnit 1 i henstilling 2009/23/EF, således at denne bestemmelse stemmer overens med relevant praksis i medlemsstaterne på grundlag af afsnit 1 i henstilling 2009/23/EF. Ændringsforslag 6 Artikel 6, stk. 2, litra b), i forslaget til forordning »b) de må ikke bære billeder, der ligner dem på en fælles side af eurocirkulationsmønter eller en national side af eurocirkulationsmønter;« »b) de må ikke bære billeder, der ligner dem på en fælles side af eurocirkulationsmønter eller en national side af eurocirkulationsmønter, medmindre, for så vidt angår sidstnævnte tilfælde, mønternes udtryk som helhed fortsat nemt kan skelnes fra hinanden;« Begrundelse Dette ændringsforslag gør det muligt for medlemsstaterne at opretholde deres nationale traditioner i relation til udstedelse af eurosamlermønter. ECB kan i princippet tilslutte sig udstedelse af eurosamlermønter, der respekterer medlemsstaternes individuelle numismatiske traditioner og praksis (5). Endvidere vil ændringsforslaget bringe ovennævnte bestemmelse i overensstemmelse med Økofinrådets konklusioner af 5. november 2002, der opfordrer medlemsstaterne til at anvende design til deres samlermønter, der som minimum adskiller sig en smule fra dem på de nationale sider af cirkulationsmønterne. Ændringsforslag 7 Artikel 6, stk. 3, i forslaget til forordning »3. Eurosamlermønter udstedes til eller over pålydende værdi.« »3. Eurosamlermønter sælges til eller over pålydende værdi.« Begrundelse Dette ændringsforslag afspejler nøjagtigt den aftale, som medlemsstaterne indgik på Økofinrådets møde den 5. november 2002, hvorefter salg af eurosamlermønter over pålydende værdi er tilladt. Ændringsforslag 8 Artikel 6, stk. 5, i forslaget til forordning »5. Medlemsstaterne træffer alle de nødvendige foranstaltninger til at forhindre, at eurosamlermønter benyttes som betalingsmiddel, f.eks. ved hjælp af en særlig emballage, et autentifikationsbevis, en tidligere meddelelse fra den udstedende myndighed eller udstedelse over pålydende værdi.« »5. Medlemsstaterne træffer alle de nødvendige foranstaltninger til at modvirke, at eurosamlermønter benyttes som betalingsmiddel, f.eks. ved hjælp af en særlig emballage, et autentifikationsbevis, en tidligere meddelelse fra den udstedende myndighed eller salg over pålydende værdi.« Begrundelse Medlemsstaterne har ikke foranstaltninger til at forhindre, at eurosamlermønter anvendes som betalingsmiddel i den udstedende medlemsstat. Derfor foreslår ECB, at ordet »forhindre« erstattes af »modvirke«. Af hensyn til konsekvens bør »udstede over pålydende værdi« erstattes med »salg over pålydende værdi«, hvilket mere præcist afspejler ordlyden i Økofinrådets konklusioner af 5. november 2002. (1) Fed skrift i brødteksten angiver, hvor ECB foreslår indsættelse af ny tekst. Gennemstregning af tekst angiver, hvor ECB foreslår, at tekst udgår. (2) Se den Fælles praktiske vejledning for Europa-Parlamentet, Rådet og Kommissionen til alle, der arbejder med affattelse af lovtekster i EU's institutioner på: http://eur-lex.europa.eu (3) Se ændringsforslag 3. (4) Se fodnote 3. (5) Se tredje afsnit i udtalelse CON/2002/12.